Dr. M.J. du Plessis Gereformeerde Kerk Bellville Datum: 12 Augustus 2006 (aand)
Sing vooraf: Psalm 73:12
Skriflesing: 1 Korintiërs 1.
Teks: 1 Korintiërs 1:3. Kategismus Sondag 32.
Genade vir julle en vrede van God onse Vader en die Here Jesus Christus! (1 Korintiërs 1:3 AFR53)
Daar staan in die Romeinebrief die volgende geskryf:
soos geskrywe is: Daar is niemand regverdig nie, selfs nie een nie. (Romeine 3:10 AFR53)
En net ‘n entjie verder in dieselfde hoofstuk staan daar geskryf dat die eise van die wet juis so is, sodat die hele wêreld voor God doemwaardig kan wees, aangesien uit die werke van die wet geen vlees voor Hom geregverdig sal word nie.
Met ander woorde in die gedeelte staan dit in soveel woorde geskryf dat selfs ons beste werke nie goed genoeg is vir die hemel nie.
Die heel beste werke laat ons nog in die hel beland.
Dit is by God onmoontlik dat ‘n mens gered kan word met die goeie werke wat daardie mens doen.
Is dit nie so dat hierdie punt van die geloofslewe vir ons onaanvaarbaar geword het nie?
Dit was natuurlik ook die basiese fout wat die Fariseërs gemaak het.
Hulle het begin met hierdie leer van goeie werke wat vir jou die saligheid by God verdien.
Verder het hulle toe vir die mense geleer dat hulle wat Fariseërs is, eintlik goeie mense is omdat hulle die goeie werke onderhou - daarby het hulle dit gedoen met ’n groot stuk uiterlike vertoon.
Die mense moes kon sien dat hulle allerlei goeie werke doen.
Basies lewe ons vandag nog met dieselfde standpunte.
Ons beroep ons op die sendbrief van Jakobus.
Daar word tog baie duidelik aan ons geleer dat die geloof sonder die werke niks beteken nie. Dit is ook waar.
Hieruit is dit tog so duidelik dat ons glad nie iets wil of kan verdien met ons goeie werke nie. Dit is een van die maniere waarop ons God dank vir sy genade in Jesus Christus.
Trouens, dit staan ook presies so neergeskryf in Titus 2:14 wat leer dat Christus Homself vir ons gegee het om ons te verlos van alle ongeregtigheid, en om ons vir Homself ‘n volk as eiendom te reinig – ‘n volk wat ywerig is in goeie werke.
wat Homself vir ons gegee het om ons te verlos van alle ongeregtigheid en vir Homself ‘n volk as sy eiendom te reinig, ywerig in goeie werke. (Titus 2:14 AFR53)
Wanneer ons die betekenis van hierdie teks deurtrek, beteken dit dat ons aan die wêreld bewys dat ons verlos is in Christus deurdat ons goeie werke doen.
Dit is ‘n lofbewys en eerbetoon aan God.
Daar rus ‘n besondere plig op ons wat verlos is.
In die brief van Petrus is daar geskryf dat ons ‘n uitverkore geslag is.
‘n Koninklike priesterdom.
‘n Heilige volk wat God as sy eiendom verkry het en dat ons daarom die deugde van Christus moet verkondig.
En dan spesifiek dìt dat Hy ons uit die donker in die lig ingeroep het.
Hierdie aanbidding wat hier beveel word dat ons dit moet doen, is onder andere deur die regte dinge in die lewe te doen. Of om “goeie werke” te doen.
Die goeie dinge wat ons moet doen, is dat ons God in die lewe behoorlik moet loof en dank.
Nie net met wat ons sê nie, want die klem lê nou op wat ons doen.
Dit tref ons elke keer wanneer mens die Bybelboeke lees wat deur Paulus geskryf is, hoeveel klem hy daarop lê om die eer en verheerliking aan God te gee.
Waarvoor moet ons God dan dank met ‘n mooi en goeie lewe?
Heel eerste omdat Hy ons verlos het, en omdat Hy die doodstraf verander het dat dit net ‘n deur geword het om die ewigheid in te gaan. Lees maar Psalm 103.
Verder moet ons Hom eer vir al die weldade wat aan ons gegee word deur Jesus Christus.
Hierdie weldade is nie maar net teologiese taal wat ons praat sonder dat ons werklik verstaan waaroor dit nou eintlik gaan nie. Dit is:
Die feit dat ons in Christus verkies is.
Dit is ons roeping.
Die feit dat ons nou ‘n kind van God is.
Die feit dat ons met Christus verenig is.
En die Heilige Gees wat hierdie dinge aan ons kom verseël.
Hierdie sake verplig ons tot ‘n goeie lewe.
Iemand wat nie hierdie dinge ontvang het nie, het ook nie die lus of die vermoë om werklik heilig te leef nie.
As ons dit nie doen nie, het ons nie al hierdie dinge van God ontvang nie.
Ons kan alleen daarvan verseker wees as ons heilig lewe.
Dit is so dat goeie werke voortspruit uit ons geloof. Dis geloofsvrugte – om dit in kerktaal te stel.
Maar daar bly tog altyd iets wat kwel. Wanneer doen ons goeie werke omdat ons gelowiges is, en wanneer doen ons dit om onsself te verheerlik? Want dit is so dat ‘n mens wat goeie en mooi dinge in die lewe doen, meer aansien geniet as die ander, en ook meer eerbetoon van sy medemense ontvang.
Die antwoord is eintlik maklik.
Ons lees in Mattheus 17:17 dat ‘n goeie boom vanself goeie vrugte dra.
Daaruit volg dan dat die gelowige wat opreg is, vanself goeie werke doen.
Mense wat ‘n verkeerde beskouing het oor hierdie saak, is ook mense wat maklik moedeloos raak.
Die rede? Hulle sien soms dat hulle werke nie soveel resultate het as wat hulle verwag het nie.
Die rede hiervoor is omdat dit oor hulleself gaan, en nie oor Jesus Christus nie.
Die opregte gelowige bekommer hom nie oor sy werke nie, want hy leef vir Christus.
Hy leef onder die leiding van die Heilige Gees, en dan is sy lewe vanself vol goeie werke – al sondig hy nog baie.
Hierdie opregte gelowige bekommer hom nie, omdat hy weet dat sy eie werke nie goed genoeg is om hom in die hemel te kry nie.
Maar hy weet ook dat hy wel hemel toe gaan uit die genade van God.
Dit is waarom daar soveel vrymoedigheid is in die woorde van Romeine 1:17 dat die regverdige uit die geloof lewe.
Dit is omdat dit nie ‘n blinde geloof is dat ons in die hemel sal kom nie.
Dit is die waaragtige geloof dat Christus my sondes op Hom geneem het, en dat God Hom daarvoor gestraf het.
Nou is daar vir my net een moontlikheid en dit is die koninkryk van God, want my sondes is gestraf.
Daarmee saam het my vrees vir die dood ook weggeraak, want die dood is nie meer die verskriklike straf op my sondes nie. Die dood het nou die pad geword waarlangs ons van hierdie wêreld af reis na die hemel toe, totdat Christus weer kom.
Christus is nou geheilig, en Hy het opgevaar na die hemel. Ek is in sy oorwinning ingesluit.
Nou lewer ek spontaan my blydskap en die bewys van die opregtheid van my geloof daarin dat ek al tien die gebooie so goed as moontlik probeer onderhou.
Ons is soos goeie bome wat vanself goeie vrugte dra.
Ons het die opdrag om soos ’n goeie boom te lewe en vrugte te dra, want ons lewe is ‘n prediking van dit wat ons glo aan die mense wat buite die Christelike geloof staan.
Ons oortuig hulle deur die krag van ons lewe om vir Christus te leef.
Hierdie goeie werke is ‘n beginsel, of bewys van die saligheid in ons lewe.
Daar is ook ‘n gevaar aan die kwessie van goeie werke.
Ons moet nie goed lewe en die hele tyd voel dat ons onder dwang is nie.
Dit beteken dat ons diep binne in nie goedgesind is teenoor God nie.
Ons is ook inderwaarheid ondankbaar teenoor Christus.
Leef spontaan ‘n goeie lewe met goeie werke. Of anders gestel: leef spontaan in die geloof, en die werke kom vanself.
Ons word in die Bybel gewaarsku daarteen om vir ‘n saak te ywer sonder dat ons kennis het van die saak - Romeine 10:2.
Want ek getuig van hulle dat hulle ‘n ywer vir God het, maar sonder kennis. (Romeine 10:2 AFR53)
Dit geld ook die koninkryk van God.
Ywer, maar op die regte manier, en ken die regte waardes aan elke saak toe.
Moet nie ‘n saak gaan waardeer vir ‘n waarde wat dit nie by God het nie.
‘n Nagemaakte lewe hou nie enduit nie, terwyl die ware Christelike lewe baie moeilike beproewinge kan deurstaan.
Mattheus 7 is mos vir ons ook geskryf as Christus sê:
Dieselfde gedeelte leer ook dat daar by die oordeelsdag baie mense sal wees wat vir God sal vertel wat hulle alles in sy Naam gedoen het.
Die Here Jesus Christus sê dat hulle selfs sal verklaar dat hulle kragte gedoen het in sy Naam.
Maar tog sal Hy hulle wegjaag, omdat hulle hom nooit werklik geken het nie.
Daar is net een verlossing moontlik:
Die verlossing deur die Here Jesus Christus.
Daar is net die moontlikheid oor om jou dankbaarheid praktiese te bewys:
Dit is deur te bid en deur reg te lewe.
Kom ons lees wat die Heidelbergse Kategismus daaroor skryf in Sondag 32:
Skrifberyming 15-7:2 (Wysie van Ek Geloof…)
Datum: 12 Augustus 2006 (aand)